બંને વચ્ચે સમાનતા એ ગણાવવી પડે કે દિલ્હીના રાજકારણથી અનોખી ભાત પાડનારું રાજકારણ જ આ બે શહેરોમાં રહ્યું છે. પણ હાલમાં એક સર્વેમાં તામિલનાડુના લોકોએ મમતા બેનરજીનું નામ સંભવિત વડાપ્રધાન તરીકે લીધું, તેનાથી આશ્ચર્ય થાય તેવું છે. આશ્ચર્ય ના થાય તેવી વાત એ છે કે સંભવિત પીએમ તરીકે નરેન્દ્ર મોદી કરતાંય રાહુલ ગાંધીને વધારે પસંદગી મળી છે. દક્ષિણના બીજા બે રાજ્યો કેરળ અને આંધ્રમાં પણ સ્વાભાવિક છે કે મોદી કરતાં ગાંધીને વધારે પસંદગી મળી છે. પણ તામિલનાડુમાં આશ્ચર્ય એ વાતનું થયું કે ત્રીજું નામ, બહુ ઓછા મતો સાથે પણ, મમતા બેનરજીનું નીકળ્યું.